1Keu teupimpén kor. Meunurot lagu: Gitit. Nibak Asaf. 2Meuca-e kheueh nyanyoe puja ngon pujoe ubak Po teu Allah, teunaga geutanyoe, meusurak kheueh deungon geumbira keu Allah Nabi Yakub. 3Tapéh kheueh rapa-i, dan peuphon kheueh musik, peutek kheueh gambôh dan keucapi deungon su meualon-alon. 4Yeub kheueh beureuguih watée uroe raya geutanyoe, bak watée khanuri buleuen barô dan buleuen peunoh. 5Sabab hai nyang lagéenyan na kheueh saboh lamkawan peuratoran di Israel, dan saboh nibak meubagoe peurintah Allah Nabi Yakub. 6Gobnyan geupeujeuet saboh peuratoran keu bansa Israel, bak watée gobnyan geumaju jak lawan bansa Meusé. Ulôn deungon basa nyang hana lôn teupeue, 7"Ulôn ka Lôn beuôt beuban di ateueh ulée gata, dan Lôn peulheuh raga seumeuôn nyang na bak jaroe gata. 8Lam aloh alah gata meulakée, dan Ulôn peuseulamat gata. Ulôn jaweueb gata nibak geulanteue teumpat Ulôn musöm, Ulôn ujoe gata nibak mata ié Meriba. 9Deungoe kheueh Ulôn peuingat nyoe, hai umat Ulôn, Israel, meunyoe gata tatem deungoe Ulôn! 10Bék na lamkawan gata jimeu ilah ubak ilah nyang laén, bék kheueh taseumah ubak ilah aséng. 11Ulôn kheueh TUHAN Allah gata, nyang tunton gata peuteubiet lam nanggroe Meusé. Watée gata deuk Ulôn bri peunajoh. 12Teuma umat Ulôn hana jitem deungoe peue nyang Ulôn peugah, Israel hana jitem taát ubak ulôn. 13Sabab nyan Ulôn peubiyeu jihnyan jeuet keu ureuëng kreueh ulée; bah kheueh awaknyan jiseutôt keuheundak jih keudroe. 14Ah, meunyoe umat Ulôn jitem deungoe peue nyang Ulôn peugah, meunyoe awaknyan jitem taát ubak Ulôn, 15teuma Ulôn deungon sigra Lôn peutaklok musoh awaknyan, dan Ulôn peutaloe banmandum lawan awaknyan. 16Ureuëng nyang banci teuma Lôn peutaklok, awaknyan teuhuköm keu siumu masa. 17Teuma umat Ulôn kujok peunajoh gandom nyang teupiléh, dan Ulôn peutroe deungon meulisan rimba."
Copyright